b'\n_START_ARTICLE_\nJesse Anttila\n_START_SECTION_\nUran alku\n_START_PARAGRAPH_\nAnttila aloitti karting-uransa vuonna 2000 Cadet-luokan autolla ja osallistui ensimm\xc3\xa4iseen kilpailuunsa samana vuonna._NEWLINE_Ennen kartingia Anttila ehti harrastaa muun muassa jalkapalloilua, lumilautailua, j\xc3\xa4\xc3\xa4kiekkoa sek\xc3\xa4 moottoriurheilua cross-mopolla. Kartingiin Anttila tutustuikin mopoharrastuksensa kautta, sill\xc3\xa4 er\xc3\xa4\xc3\xa4n\xc3\xa4 ajokertana kempelel\xc3\xa4inen p\xc3\xa4\xc3\xa4si kokeilemaan kilpa-autoa l\xc3\xa4heisell\xc3\xa4 karting-leirill\xc3\xa4. Kokeilusta innostuneena Anttilat ostivat oman k\xc3\xa4ytetyn Cadet-luokan karting-auton vuonna 2000._NEWLINE_Ensimm\xc3\xa4isen kokeilunsa j\xc3\xa4lkeen Anttila kilpaili ensimm\xc3\xa4ist\xc3\xa4 kertaa karting-autolla jo viikon p\xc3\xa4\xc3\xa4st\xc3\xa4 alueellisissa leirikisoissa vain kuusivuotiaana.\n_START_SECTION_\nKarting-menestys\n_START_PARAGRAPH_\nSittemmin Anttila on kilpaillut yhteens\xc3\xa4 yhdeks\xc3\xa4n vuotta eri karting-luokissa alueellisella, kansallisella sek\xc3\xa4 kansainv\xc3\xa4lisell\xc3\xa4 tasolla._NEWLINE_Kaksi ensimm\xc3\xa4ist\xc3\xa4 kilpakauttaan vuosina 2000\xe2\x80\x932001 Anttila kilpaili Cadet-luokassa. Vuodesta 2002 vuoteen 2003 kilpaura jatkui Pikku-Mini-luokassa, jossa Anttila saavutti Pohjois-Suomen aluemestaruuden j\xc3\xa4lkimm\xc3\xa4isen\xc3\xa4 vuonna. Uran seuraava etappi oli Mini-luokassa, jossa saavutettiin yksi Pohjois-Suomen aluemestaruus. Mini-luokkien j\xc3\xa4lkeen edess\xc3\xa4 oli nousu Raket-tasolle, jossa vuonna 2006 Anttila kruunattiin j\xc3\xa4lleen Pohjois-Suomen aluemestariksi. Ennen siirtymist\xc3\xa4\xc3\xa4n KF3-luokkaan Anttila ehti kilpailla viel\xc3\xa4 ICA Junior -sarjassa.\n_START_SECTION_\nKohtala Sports\n_START_PARAGRAPH_\nKaudesta 2007 l\xc3\xa4htien Jesse Anttila kilpaili Kohtala Sports -kilpatallin v\xc3\xa4reiss\xc3\xa4. Kohtala Sports toimii italialaisen Haase-runkotehtaan ja VKR-moottoritehtaan tehdastallina. _NEWLINE_Kohtala Sportsin riveiss\xc3\xa4 Anttila voitti kaudella 2008 KF3-luokan Suomen mestaruuden. Menestys jatkui my\xc3\xb6s kansainv\xc3\xa4lisiss\xc3\xa4 kilpailuissa, kun Anttila sijoittui Monaco Kart Cupissa hienosti viidenneksi sek\xc3\xa4 WSK-sarjassa 10. sijalle. Kauteen mahtui my\xc3\xb6s Porin kev\xc3\xa4tp\xc3\xa4r\xc3\xa4yksen voitto._NEWLINE_Karting-urallaan Anttila on valittu my\xc3\xb6s vuosina 2007 ja 2008 oman kotiseuransa OFK-125 menestyneimm\xc3\xa4ksi kuljettajaksi.\n_START_SECTION_\nKausi 2009\n_START_PARAGRAPH_\nKaudella 2009 Jesse Anttilan oli tarkoitus jatkaa karting-uraansa viel\xc3\xa4 ainakin vuodella Kohtala Sports -tiimin kalustolla. Anttilan mieli kuitenkin muuttui ep\xc3\xa4onnistuneen EM-finaalin my\xc3\xb6t\xc3\xa4 ja kempelel\xc3\xa4inen p\xc3\xa4\xc3\xa4tti lopettaa karting-uransa. Edess\xc3\xa4 oli siirtyminen formulaluokkiin vasta 14-vuotiaana._NEWLINE_Aloitusluokakseen pikkuformuloissa Anttila valitsi Formula Ford \xe2\x80\x93luokan, josta on vuosien saatossa noussut moottoriurheilun kirkkaimmalle huipulle useita t\xc3\xa4htinimi\xc3\xa4. Ayrton Sennan, Michael Schumacherin, Mika H\xc3\xa4kkisen ja Mika Salon kaltaiset nimet ovat Anttilan tapaan siirtyneet karttingista suoraan Formula Ford \xe2\x80\x93luokkiin._NEWLINE_Tallikseen Anttila valitsi maskulaisen Reima S\xc3\xb6dermanin luotsaaman Team S\xc3\xb6dermanin. Tallin kautta on vuosien saatossa siirtyneet korkeampiin luokkaan sellaisetkin kilpa-autoilulahjakkuudet kuin Mika Salo, Markus Niemel\xc3\xa4 ja Valle M\xc3\xa4kel\xc3\xa4._NEWLINE_Hypp\xc3\xa4ys ei kuitenkaan ollut itsest\xc3\xa4\xc3\xa4nselvyys, sill\xc3\xa4 Formula Fordien SM-sarja on Suomessa rajoitettu alle 15-vuotiailta. Ajon\xc3\xa4ytteen ja AKK:n erityisluvan turvin Anttila sai kuitenkin ajoluvan SM-kauden toiseen kilpailuun Alastaron moottoriradalla. _NEWLINE_Kaudesta 2009 l\xc3\xa4htien Jesse Anttila on kuulunut Autourheilun Kansallisen Keskusliiton AKK:n autourheilijoille tarkoitettuun valmennusryhm\xc3\xa4\xc3\xa4n. Valmennustoiminnan tarkoituksena on turvata suomalaisen autourheilun menestyksen perinteet, ja varmistaa, ett\xc3\xa4 kansainv\xc3\xa4lisest\xc3\xa4 kilpamenestyksest\xc3\xa4 saadaan nauttia my\xc3\xb6s tulevaisuudessa. AKK:n valmennusryhm\xc3\xa4 tarjoaa mahdollisuuden kokonaisvaltaiseen kehittymiseen autourheilijana .\n_START_SECTION_\nKausi 2010\n_START_PARAGRAPH_\nKaudella 2010 Jesse Anttila kilpailee Ison-Britannian Formula Ford -sarjassa Fluid Motorsportin tallissa . Fluid Motorsport on Van Diemen -kilpa-automerkin tehdastalli. Sarjaan sis\xc3\xa4ltyy kymmenen kisaviikonloppua Isossa-Britanniassa ja Alankomaissa._NEWLINE_Ennen kauden alkua Anttila testasi talven aikana yhteens\xc3\xa4 kymmenen testip\xc3\xa4iv\xc3\xa4\xc3\xa4 Ison-Britannian radoilla. Sarjan ensimm\xc3\xa4isiss\xc3\xa4 yhteisiss\xc3\xa4 testeiss\xc3\xa4 Snettertonissa Anttila oli nopein j\xc3\xa4tt\xc3\xa4en taakseen muun muassa ennakkosuosikki Josh Hillin , joka on F1-mestareiden Damon Hillin poika ja Graham Hillin pojanpoika.\n_START_SECTION_\nKausi 2011\n_START_PARAGRAPH_\nKaudella 2011 Jesse Anttila vaihtoi tallia Ison-Britannian Formula Ford -sarjan sis\xc3\xa4ll\xc3\xa4 . Toisella kilpailukaudellaan Anttila siirtyi Ray Sport -tiimiin, joka on samalla Ray-kilpa-automerkin tehdastalli. _NEWLINE_Kauden 2011 alussa Anttila saavutti menestyst\xc3\xa4 perinteikk\xc3\xa4\xc3\xa4ll\xc3\xa4 Silverstonen radalla ollen viides kauden toisessa osakilpailussa. Menestys jatkui toukokuussa Snettertonin radalla, jossa Anttila sijoittui yhdeks\xc3\xa4nness\xc3\xa4 osakilpailussa niin ik\xc3\xa4\xc3\xa4n viidenneksi. Kauden alkupuoliskolla kempelel\xc3\xa4inen ylsi l\xc3\xa4himm\xc3\xa4ksi palkintopallia kes\xc3\xa4kuussa, kun Anttila sijoittui hienosti nelj\xc3\xa4nneksi Brands Hatchin radalla.\n_START_SECTION_\nKausi 2012\n_START_PARAGRAPH_\nKaudella 2012 Jesse kilpaili kotimaisessa FinRace sarjassa voittaen Formula Fordin Suomen Juniorimestaruuden. Kauden jokaisessa kilpailussa Anttila oli kolmen parhaan joukossa ajaen useita paalupaikka-aikoja sek\xc3\xa4 kilpailuiden nopeimpia kierroksia.\n_START_SECTION_\nKausi 2013\n_START_PARAGRAPH_\nKaudella 2013 Anttila kilpaili j\xc3\xa4lleen Englannissa Protyre Formula Renault-sarjassa.\n_START_SECTION_\nKausi 2014\n_START_PARAGRAPH_\nKaudelle 2014 Anttilalla oli suunnitelmat pitk\xc3\xa4ll\xc3\xa4 jatkaa Englannissa formulaluokissa. Alkukev\xc3\xa4\xc3\xa4st\xc3\xa4 kuitenkin yhteensattumien summana Anttila p\xc3\xa4\xc3\xa4tyi testaamaan GT4-luokan kilpa-autoa Italiaan. Hyvin menneiden testien pohjalta Italialaistalli Nova Race srl kiinnostui nuoresta suomalaiskuljettajasta ja tarjosi Anttilalle mahdollisuutta ajaa tallin Ginetta G50-autolla Euroopan sarjan. Kausi alkaa Misanossa 10.-11. toukokuuta.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nJesse Anttila asuu vanhempiensa, Jyrkin ja Tiinan, sek\xc3\xa4 sisarensa Hennan kanssa Kempeleess\xc3\xa4. Anttila valmistui syksyll\xc3\xa4 2013 autonasentajaksi Oulunseudun ammattiopistossa Kempeleen yksik\xc3\xb6ss\xc3\xa4._NEWLINE_Vapaa-ajalla Anttila harrastaa salibandya, laskettelua sek\xc3\xa4 kuntosalilla k\xc3\xa4ynti\xc3\xa4.'